Gunvor Wibroe (S), 2024-05-16:
Først og fremmest tak til udviklingsministeren for redegørelsen for dansk udviklingssamarbejde i 2023, som jo giver et godt indblik i og overblik over, hvad den danske udviklingsbistand bruges på, og tydeliggør, at den faktisk har meget stor værdi.
Udviklingsbistand er en del af vores dna.
Danmark har historisk set
været blandt de største bidragsydere af udviklingsbistand i forhold til vores bni.
Siden 1970'erne har vi været et af de lande, som har levet op til FN's målsætning om at yde mindst 0,7 pct. af bni i udviklingsbistand, og det gør vi stadig væk.
Udviklingsbistanden understøtter Danmarks arbejde med verdensmålene, som FN's Generalforsamling vedtog med en dansk formand for bordenden.
Både det og den danske udviklingsbistand har vi god grund til at være stolte over, for vores bistand støtter og hjælper millioner af mennesker fra Ukraine til Syrien og videre til Etiopien, Kenya og Somalia, og allervigtigst løfter den de mest sårbare mennesker og lokalsamfund i verden.
Målet med dansk udviklingsbistand er at understøtte en verden, hvor ingen lades i stikken – leave no one behind.
Men i en tiltagende urolig verden er denne vision under pres.
Derfor er det bydende nødvendigt, at Danmark engagerer sig i verden, og at vi fra dansk side bidrager til at understøtte demokrati og piger og kvinders rettigheder, fattigdomsbekæmpelse, bevarelse og genopretning af økosystemer og grøn omstilling.
Vi står over for store globale udfordringer som klimaforandringer, ekstrem fattigdom, humanitære katastrofer samt krige og konflikter, og her gør dansk udviklingsbistand og samarbejde en afgørende forskel.
Klimaindsatsen og udviklingssamarbejdet er tæt forbundne.
Klimaforandringerne er en af vor tids største trusler.
Drivhusgasser gør jorden varmere og påvirker hele verden.
De voldsomme temperaturændringer medfører både kraftigere nedbør og mere tørke, og kraftige storme ødelægger dyre- og planteliv.
I 2023 var tørken på Afrikas Horn en af de værste af sin slags i over 40 år, og klimaforandringer har gjort tørke her 100 gange mere sandsynligt.
Det medfører, at bønderne mister både deres afgrøder og husdyr, og vi ved, at tørken på Afrikas Horn kommer til at ske hyppigere og vil blive voldsommere i fremtiden.
Derfor har vi styrket samspillet mellem klima og udvikling.
Af projekter, vi støtter, kan jeg nævne clean cooking, grøn strøm og skovbeskyttelse.
Det er alt sammen projekter i Afrika.
Derfor er den danske bistand til forskellige klimaindsatser en nobrainer og til gavn for verdens fattigste.
I februar besøgte jeg Ukraine.
Det var en oplevelse, der satte sig dybt i mig.
Jeg har med egne øjne se, hvad krigen har haft af konsekvenser for landet og civilbefolkningen.
Jeg besøgte bl.a. et boligområde, som var udsat for et missilangreb.
Krateret efter missilangrebet var 6 m dybt, og angrebet havde dræbt flere, såret mange mennesker og smadret en hel boligblok.
Det var en voldsom oplevelse for mig, men det er hverdagen i Ukraine.
I forgårs havde jeg besøg af 20 unge ukrainere.
De var i Danmark som en del af et samarbejde med DUF og Dansk Kulturinstitut.
De bor til daglig i det østlige Ukraine og var her for at få redskaber til genopbygning af deres land.
De her seje unge er fremtiden for Ukraine.
De vil EU, de vil demokrati, og de vil et moderne Ukraine.
De gav mig et stykke jernmalm fra deres region.
Vi må ikke have rekvisitter med, men jeg kan sige, at jeg har det i min lomme, så jeg ikke glemte dem – og det kan jeg godt love at jeg ikke gør.
Vi må ikke glemme dem.
Derfor er jeg glad for, at Danmark bidrager med over 1,2 mia. kr. til akut humanitær støtte, genopbygning, minerydning og freds-, stabiliserings- og reformindsatser.
Udviklingsbistanden til Ukraine er vigtig.
Ukraine kæmper en heroisk kamp for deres frihed, og den kamp må de ikke tabe.
Når flere partier her i Folketinget enten vil skære i udviklingsbistanden eller helt droppe den, vil de også skære i støtten til Ukraine, som er det land, der p.t. modtager allermest i støtte.
Det synes jeg ville være dybt umenneskeligt og uansvarligt, for Ukraines frihedskamp er altså også vores frihedskamp.
Den 7. oktober angreb Hamas og dræbte 1.200 israelere.
Det var et kynisk og barbarisk angreb uden fortilfælde.
Hamas tog 200 gidsler med sig ind i Gaza, og siden angrebet har mere end 35.000 palæstinensere mistet livet.